**Час бр.1: Мало и големо**

Во македонскиот јазик имаме можност од повеќето именки да направиме нова форма со која би кажале дали нештото кое го означуваат е мало или нештото е големо.

Разгледај ги сликите на страна 112 од твојот учебник. Што забележуваш?

Од основната форма на именката рака, куќа, нос и мачка се изведени нови зборови со менување на завршетокот на зборот. На левата страна зборовите ни означуваат нешто мало, слатко и мило, додека на десната страна истите именки се направени да звучат големи/огромни. Забележи со кои букви завршуваат зборовите на десната страна!

Ваквото менување на зборовите кои означуваат нешто мало или големо имаат и посебно име. Во училишната тетратка препиши го планот на таблата даден подолу.

![C:\Users\Tina\AppData\Local\Microsoft\Windows\Temporary Internet Files\Content.IE5\4V6CUQ94\chalkboard-152414_960_720[1].png]()

**Мало и големо**

**Деминутив - збор кој во однос на основната именка означува нешто мало или смалено (пр. маченце, раченце и сл.).**

**Аугментатив - збор кој во однос на основната именка означува нешто големо или зголемено (пр. мачиште, рачиште и сл.).**

Во училишната тетратка одговори на барањата во учебникот во делот „Примени го наученото“. Следи го примерот и секоја именка еднаш запиши ја во нејзината деминутивна форма, а еднаш во нејзината аугментативна форма, а потоа продолжи и со втората и третата вежба.

**Час бр.2 : Големо и мало – вежби**

Следи ги насоките на наставниот лист и работи во твојата училишна тетратка.

1. За секоја од именките на сликата напиши по една реченица во која ќе употребиш деминутивна форма на именката и по една реченица со аугментативна форма.

Пр. ![C:\Users\Tina\AppData\Local\Microsoft\Windows\Temporary Internet Files\Content.IE5\8W1C95JT\clipart0020[1].jpg]()

a) Ова кученце е старо само два месеци.

б) Кучиштето на Мите припаѓа на расата шарпланинци.







 

2. Во дадените реченици пронајди ги зборовите кои означуваат мали и големи форми на именката. Препиши ги во твојата училишна тетратка и подвлечи ги деминутивите со сина, а аугментативите со црвена боичка.

- Еден сончев ден на игралиштето една група на дечиња весело си играа со нивните шарени топчиња.

- Погледни го она ѓубриште кое дечињата го оставија зад себе.

- Тревиштето е толку пораснато што веќе не можеме да го видиме цвеќенцето што го посадивме.

- Наместо паркче за деца сега тука ќе изградат уште едно зградиште.

3. Во домашната тетратка реши ги посочените задачи на страна 113 од твојот учебник.